b'\n_START_ARTICLE_\nLudvig II (Unkari)\n_START_SECTION_\nEl\xc3\xa4m\xc3\xa4kerta\n_START_PARAGRAPH_\nLudvig syntyi 1. hein\xc3\xa4kuuta 1506 ja h\xc3\xa4n oli is\xc3\xa4ns\xc3\xa4 Unkarin ja B\xc3\xb6\xc3\xb6min kuningas Vladislav II:n ainut poika. Lapsena h\xc3\xa4n oli sairaalloinen, mutta h\xc3\xa4nt\xc3\xa4 pidettiin toisaalta \xc3\xa4lykk\xc3\xa4\xc3\xa4n\xc3\xa4. H\xc3\xa4n oli is\xc3\xa4ns\xc3\xa4 kuollessa vuonna 1516 vasta kymmenvuotias, joten k\xc3\xa4yt\xc3\xa4nn\xc3\xb6ss\xc3\xa4 maata hallitsi aluksi parlamentin nimitt\xc3\xa4m\xc3\xa4 kuninkaallinen neuvosto. Ludvig julistettiin t\xc3\xa4ysi-ik\xc3\xa4iseksi 11. joulukuuta 1521, ja 13. tammikuuta seuraavana vuonna h\xc3\xa4n meni naimisiin Maria It\xc3\xa4valtalaisen kanssa._NEWLINE_Unkari oli Ludvigin noustessa valtaan l\xc3\xa4hell\xc3\xa4 anarkiaa ja sen taloustilanne oli katastrofaalinen: kuningas lainasi rahaa hovin yll\xc3\xa4pitoa varten, mihin meni kolmannes valtion budjetista. Rajavartijoille ei ollut varaa maksaa palkkaa ja puolustuslinnoitukset rappeutuivat. Unkarin ja Osmanien valtakunnan v\xc3\xa4lill\xc3\xa4 vallitsi aselepo, josta huolimatta maiden rajoilla tapahtui jatkuvasti ry\xc3\xb6st\xc3\xb6retki\xc3\xa4 ja kahakoita. Valtakuntana osmanit olivat huomattavasti Unkaria voimakkaampia. Esimerkiksi Unkarin asukasluku oli 1500-luvun alussa vain noin 4 miljoonaa, kun taas Osmanien valtakunnan asukasluku oli 12\xe2\x80\x9313 miljoonaa. Osmaneilla oli my\xc3\xb6s suuri, nykyaikainen ja hyvin koulutettu armeija, jonka he saattoivat keskitt\xc3\xa4\xc3\xa4 l\xc3\xa4nteen osmanien otettua voiton safavideista vuonna 1514. Jatkuva osmanien uhka ja siihen varautuminen oli suuri syy Unkarin taloudelliselle ahdingolle. Maalla oli l\xc3\xa4heiset dynastiset siteet Habsburgien It\xc3\xa4valtaan. Osmanit pitiv\xc3\xa4t kytk\xc3\xb6st\xc3\xa4 Kaarle V:en vaarallisena, mink\xc3\xa4 lis\xc3\xa4ksi Unkari muodosti tasankoineen portin kohti Keski-Eurooppaa, tai mahdollsien puskurin sen ja osmanien v\xc3\xa4lille. Vuonna 1520 unkarilaiset p\xc3\xa4\xc3\xa4ttiv\xc3\xa4t lopettaa aselevon ja osmanien neuvottelija vangittiin. T\xc3\xa4t\xc3\xa4 seurasi Suleiman Suuren sotaretki Unkariin, jonka aikana Belgrad menetettiin osmaneille. Unkarilaiset menettiv\xc3\xa4t kaupungin my\xc3\xb6t\xc3\xa4 my\xc3\xb6s maan etel\xc3\xa4rajaa suojanneen linnoitusketjun._NEWLINE_Muualla Osmanien valtakunnassa syttyneet kapinat pys\xc3\xa4yttiv\xc3\xa4t kuitenkin heid\xc3\xa4n etenemisens\xc3\xa4 kohti Unkaria joksikin aikaa. Kapinat kukistettuaan Suleiman Suuri palasi armeijoineen Unkarin vastaiselle uudelle sotaretkelle kev\xc3\xa4\xc3\xa4ll\xc3\xa4 1526. Kaarle V soti samaan aikaan Ranskaa vastaan, eik\xc3\xa4 h\xc3\xa4n voinut tukea Unkaria. Osmanit olivat my\xc3\xb6s solmineet rauhansopimuksen Puolan kanssa, eik\xc3\xa4 apua saatu n\xc3\xa4in t\xc3\xa4lt\xc3\xa4k\xc3\xa4\xc3\xa4n suunnalta. Unkarilaisten joukkojen kokoaminen osmaneja vastaan oli puolestaan hidasta. Osmanien edetess\xc3\xa4 Tonavan l\xc3\xa4nsirantaa pitkin kohti Unkaria unkarilaiset p\xc3\xa4\xc3\xa4ttiv\xc3\xa4t asettua taisteluun Moh\xc3\xa1csissa 29. elokuuta 1526. Osmanien armeijan koko lienee ollut unkarilaisiin verrattuna noin kaksinkertainen. Unkarilaiset luottivat kuitenkin raskaaseen ratsuv\xc3\xa4keens\xc3\xa4. Taistelussa he saivatkin aluksi jonkin verran menestyst\xc3\xa4, mutta my\xc3\xb6hemmin taistelu k\xc3\xa4\xc3\xa4ntyi tappioksi. Joukkojensa mukana ollut kuningas Ludvig II yritti paeta taistelukent\xc3\xa4lt\xc3\xa4, mutta h\xc3\xa4n putosi ratsailta kev\xc3\xa4tsateiden takia tulvineeseen Csele-jokeen ja hukkui. Ruumiin l\xc3\xb6yt\xc3\xa4neet unkarilaiset k\xc3\xa4tkiv\xc3\xa4t sen, jotta osmanit eiv\xc3\xa4t voisi  h\xc3\xa4p\xc3\xa4ist\xc3\xa4 sit\xc3\xa4._NEWLINE_Osmanit polttivat voittonsa j\xc3\xa4lkeen Pestin ja Budan kaupungit, mutta my\xc3\xb6hemmin he joutuivat vet\xc3\xa4ytym\xc3\xa4\xc3\xa4n talven tielt\xc3\xa4. Unkarin etel\xc3\xa4rajan linnoitukset he kuitenmkin pitiv\xc3\xa4t ja mukanaan vet\xc3\xa4ytyv\xc3\xa4t osmanit veiv\xc3\xa4t my\xc3\xb6s 150\xc2\xa0000 sotavankia. Ludvig II:n kuoleman j\xc3\xa4lkeen Unkarissa va\xc3\xb6littiin kaksi kuningasta. Valtiop\xc3\xa4iv\xc3\xa4t nimitti kuninkaaksi Transsilvanian vajda J\xc3\xa1nos Szapolyain ja Istv\xc3\xa1n Bathoryn johtamat paronit valitsivat Kaarle V:n nuoremman veljen Ferninandin. Osmanien viel\xc3\xa4 my\xc3\xb6hemmin palatessa Unkariin maa oli jakautunut kolmeen osaan, Unkarin tasankoa hallitsivat osmanit, Habsburgit maan l\xc3\xa4nsi- ja pohjoisosia ja Transsilvaniasta tuli osmanien suojeluksessa ollut ruhtinaskunta.'